DA Den Europæiske Unions Tidende C 57/28

Offentliggørelse af en ansøgning i henhold til artikel 50, stk. 2, i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

2013/C 57/11

Denne offentliggørelse giver ret til at gøre indsigelse mod ansøgningen i henhold til artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (2)

»PECORINO DI PICINISCO«

EF-Nr.: IT-PDO-0005-0859-28.02.2011

BGB ( ) BOB ( X )

1. Betegnelse:

»Pecorino di Picinisco«

2. Medlemsstat eller tredjeland:

Italien

3. Beskrivelse af landbrugsproduktet eller fødevaren:

3.1. Produkttype:

Kategori 1.3. Oste

3.2. Beskrivelse af produktet med betegnelsen i punkt 1:

»Pecorino di Picinisco« er en ost i cylindrisk form med flade sider lavet på råmælk og rå ostemasse.

Osten »Pecorino di Picinisco« BOB, som markedsføres i typerne »Scamosciato« og »Stagionato«, har følgende egenskaber:

— Scamosciato: Lagring: fra 30 til 60 dage; Fladens diameter: fra 12 cm til 25 cm; Skorpens højde: fra 7 cm til 12 cm; Vægt: fra 0,7 kg til 2,5 kg; Skorpe: blød og ru med en strågul farve; Ostemasse: kompakt struktur med let huldannelse; farve: hvid med tendens til strågul; Fugt: mindre end 45 %; Fedtstof af tørstofindholdet: mindre end 55 %; Smag: sødlig med aroma af bjerggræsgange. Uden lugt af stald.

— Stagionato: Lagring: over 90 dage; Fladens diameter: fra 12 cm til 25 cm; Skorpens højde: fra 7 cm til 12 cm; Vægt: fra 0,5 kg til 2 kg; Skorpe: blød og ru med en strågul farve; Ostemasse: kompakt struktur med let huldannelse; strågul farve; Fugt: mindre end 35 %; Fedtstof af tørstofindhold: mindre end 55 %; Smag: intens og fyldig med end mere skarp smag afhængig af modning og med en aroma af bjerggræsgange. Uden lugt af stald.

— Produktionsperiode: hele året.

3.3. Råvarer (kun for forarbejdede produkter):

Mælken, der anvendes til produktion af »Pecorino di Picinisco«, fremstilles udelukkende af typiske racer fra produktionsområdet: Sopravissana, Comisana, Massese eller krydsninger med mindst én af disse racer. Det er tilladt at anvende gedemælk fra lokale populationer af »Capra grigia ciociara« (grå ged), Capra bianca Monticellana (hvid ged) og blandinger heraf i en maksimal procentandel på 25 %. Brug af gedemælk fra ovennævnte racer er en praksis, som altid er blevet brugt i henhold til traditionen om at have et minimum antal af disse geder i flokken. Til produktionen af »Pecorino di Picinisco« BOB er det udelukkende tilladt at anvende råsødmælk fra en eller flere malkninger.

Også de andre anvendte råvarer opfylder kriterierne i henhold til de lokale traditioner. Til koaguleringen af mælken anvendes fast løbeudtræk fra gedekid eller lam fra ammedyr opdrættet i produktionsområdet jf. punkt 4.

3.4. Foder (kun for produkter af animalsk oprindelse):

Fåre- og gedefoderet skal i et omfang af mindst 70 % stamme fra produktionsområdet.

Det skal være baseret på naturlige græsgange og frisk foder, der udelukkende stammer fra produktionsområdet.

Dyrene skal være på græs mindst 8 måneder om året.

I løbet af året er det tilladt at integrere råvarer såsom korn, proteinfrø og afledte produkter af mølleri- og olieproduktion i enkelt- eller blandingsfremstilling i et omfang på maks. 30 %/kvæg i uændret stand indtaget dagligt.

Det er herudover tilladt at anvende strå af græs, planter og naturlig græsmark, som repræsenterer størstedelen af foderproduktet i efterårs- og vinterperioden, mens det i forårs- og sommerperioden ikke må overstige 15 %/kvæg i uændret stand dagligt.

For ikke-ammedyr er det tilladt at anvende ensilagefoder og græsensilage.

3.5. Specifikke etaper af produktionen, som skal finde sted i det afgrænsede geografiske område:

Hele produktionsprocessen (opdræt og mælkeproduktion, koagulering, koagelbehandling, formning, rensning, saltning og lagring) skal ske inden for det område, der er angivet i punkt 4.

3.6. Særlige regler vedrørende udskæring, rivning eller emballering osv.:

—

3.7. Specifikke mærkningsregler:

Foruden EU’s grafiske logo og de lovbestemte oplysninger skal følgende yderligere oplysninger være angivet på den hele eller portionsopdelte ost med tydelige og læsbare trykte bogstaver:

— benævnelsen »Pecorino di Picinisco« efterfulgt af betegnelsen »Denominazione Origine Protetta« (DOP) (»beskyttet oprindelsesbetegnelse«, BOB).

— produktets logo

— indikation af typen »Scamosciato« eller »Stagionato«;

— navn, firmanavn, adresse på produktionsvirksomhed og emballeringsvirksomhed.

4. Præcis afgrænsning af det geografiske område:

Produktionsområdet for osten »Pecorino di Picinisco« udgøres af hele Comino-dalen i Frosinone-provinsen.

5. Tilknytning til det geografiske område:

5.1. Det geografiske områdes egenart:

Produktionsområdet for osten »Pecorino di Picinisco« BOB, som er særligt egnet til græsmarksbrug og produktion af fåre- og gedeost, ligger i Comino-dalen (61 535 ha), et flodområde i det sydlige Lazio, i Frosinone-provinsen få kilometer nord for Cassino og øst for Sora, i den vestlige del af bjergkæden Meta — Mainarde.

Området omfatter 20 kommuner og strækker sig over mere end 61 535 ha, hvoraf en del hører til Abruzzo, Lazio og Molise Nationalparken, og er kendetegnet af kalkformationer af stor miljømæssig værdi og et stort areal med græsmarker, som er den primære fødekilde for de opdrættede får og geder i området.

Klimaforholdene i området er overvejende tempererede med en årlig gennemsnitstemperatur på mellem 14 °C i dalbunden og 5 °C i de højere liggende områder i bjergkæderne. Der falder en del nedbør i en årlig gennemsnitsmængde på mellem 1 460 mm ved regnstationerne i Atina (520 m.o.h.) og Picinisco (740 m.o.h.) og op til 1 600 mm på bjergtoppene.

Vandløbene i området forsynes af floden Liri og hører således til dette flodbækken. Fra nord til syd findes fire forskellige bækkener: Sora-sletten med vandløbet Lacerno og floden Fibreno, Comino-dalen med floden Melfa og dens bifloder, Cassino-sletten med floden Rapido samt Rio Chiaro og Rava, som kun på marginal vis vedrører området, men som forsyner floden Volturno med vand. Alle disse vandforekomster i området når ikke op på 100 hektar. Da der ikke er tørke i området, hvilket bekræfter, at klimaet er tempereret og adskiller det fra Middelhavsklimaet, er det muligt fortrinsvis at anvende de naturlige græsgange i området som primær fødekilde for fårene og gederne, og disse græsgange og enge er rige på områdets typiske vildtvoksende plantearter, såsom græstypen Bromus erectus, den almindelige svingel (Brachypodium pinnatum), Sesleria tenuifolia, halvgræsfamilier (såsom Carex kitaibeliana, Carex pairaei, Carex ovalis, Carex fusca, Carex hallerana, Carex pallescens) og bælgplanter (såsom Anthyllis montana, Anthyllis vulneraria og Vicia hybrida), Polypodium cambricum, Asplenium onopteris, Asplenium fissum, Dryopteris pallida ssp., Cerastiun cerastioides, Lychnis flos-cuculi, Sedum cepaea, Aphanes arvensis, Mespilus germanica, Astrantia tenorei il Seseli montanum, Grafia golaka, Ammi visnaga, Aster alpinus, Taraxacum glaciale, Reichardia picroides, Juncus compressus, sammen med dværgenebæren (Juniperus nana).

Disse særlige temperatur- og nedbørsforhold skaber de rette betingelser for udviklingen af en typisk bjergplantevækst med enge og græsmarker.

Dette miljø rummer et historisk og kulturelt element i de lokale sociale rødder, der er af stor vigtighed for produktets egenskaber, nemlig den traditionelle praksis med at drive dyrene op til græsgange i bjergene. Denne praksis gør det muligt for dyrene at udnytte græsgangene i områdets bjerge og slippe væk fra sommerheden og fra det miljøbetingede og ernæringsmæssige stress, som de ellers ville lide under i dalbunden i sommerhalvåret.

Den menneskelige indsats forbundet med produktet er hovedsagelig knyttet til ostefabrikantens kompetencer under produktionsfasen. Til produktionen af »Pecorino di Picinisco« kræves særlig opmærksomhed fra ostefabrikanten under bearbejdningen af mælken. Produktionsmetoden kræver fremstilling af råmælk uden tilsætning af eventuelle gæringsstoffer og bibeholdelse af koaguleringstemperaturerne under processen med valleaftapning.

5.2. Produktets egenart:

Osten »Pecorino di Picinisco« er kendetegnet ved en smag, der går fra sødlig til mere intens og fyldig og til skarp, efter at osten har modnet i lang tid med tydelige vegetabilske aromaer fra bjerggræsgange og uden lugt af stald. Ostemassen er kompakt og har en strågul farve.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

»Pecorino di Picinisco« er resultatet af kombinationen af specifikke elementer knyttet til oprindelsesområdet, som kan henføres til områdets klima- og jordbundsforhold, hyrdernes og mejeristernes kompetencer samt evnen til at følge traditionen og bevare landskabet.

De tempererede klimaforhold og den benyttede praksis med at drive dyrene op til græsgange i bjergene, som hyrderne traditionelt gjorde, er elementer, som med tiden har gjort det muligt at udnytte græsgangene og sikre en teknik til opdræt af får og geder baseret på foder af høj kvalitet, der overvejende udgøres af foderafgrøder. Dyrenes lange ophold på græsgangene beriger mælken med substanser, såsom carotenoider, terpener og flerumættet fedt, der i betydeligt omfang bidrager til ostemassens strågule farve og den rige duft af vegetabilske essenser i »Pecorino di Picinisco«.

Ligeledes vigtigt for de kvalitetsmæssige egenskaber i »Pecorino di Picinisco« er også nogle aspekter knyttet til produktionsteknikken, såsom brug af råmælk, ingen gæringsstoffer og brug af løbe fra lam eller gedekid, samt mejeristernes høje kompetencer.

Brug af råmælk gør det muligt at bevare dele af de aromatiske og mikrobiologiske komponenter fra ammedyr fodret med foderafgrøder på områdets græsgange.

De lokale mejeristers ekspertise i bearbejdningen af råmælken, den omstændighed, at der ikke tilsættes mælkesyrekulturer, og at mælkens koaguleringstemperatur opretholdes på et korrekt niveau under valleaftapningen gør det muligt at bevare mælkens specifikke mikroflora, hvilket fremmer den typiske ostesmag.

Styringen af osteproduktionstemperaturen under valleaftapningen bevarer aromaen og giver også mulighed for et mindre valleudløb og således større fugtighed i ostemassen, som efter modningen vil være mere blød og kompakt.

Den traditionelle brug af fast løbeudtræk fra lam eller gedekid, som er opdrættet i det afgrænsede produktionsområde, fodret udelukkende med modermælk og slagtet efter at have diet, styrker yderligere aromaen og mikrobiologien fra opdræts- og omdannelsesmiljøet. Denne type løbe adskiller sig betydeligt fra den flydende løbe i pulverform fra kalv på grund af indholdet af fedtspaltende enzymer, som stort set ikke findes i de to andre typer løbe.

Kombinationen af disse elementer knyttet til det naturlige miljø og de traditionelle produktionsmetoder adskiller osten Pecorino di Picinisco fra andre lokale og regionale fåre- og gedeproduktioner.

Historien bag produktet Pecorino di Picinisco bevidnes af fundet af en række skrifter (Castrucci fra det 17. århundrede, Statistica Murattiana fra 1811), samt den omfattende dokumentation bevaret i arkivet i Picinisco kommune: følgebreve for varer, salgslicenser til detailsalg og engrossalg, skattedokumentation. Det store antal får og geder i produktionsområdets kommuner, og særligt i Picinisco, i henhold til kvægoptælling i perioden 1875-2000, bekræfter områdets tilknytning til kvægavl og dermed osteproduktion. Vi kan således bekræfte, at Picinisco kommune med landsbyerne Fontitune og Valleporcina har værnet om kvægavlstraditionen og produktionen af Pecorino-ost, som i dag bærer navnet med fortjeneste.

Osten Pecorino di Picinisco har en betydelig indvirkning på det lokale køkken, da det er en basisingrediens i mange af områdets traditionelle retter.

Der findes mange byfester og folkefester tilegnet kvægavl og pecorino-ost i hele produktionsområdet for »Pecorino di Picinisco«, blandt andet den årlige kvægavlsfestival i Picinisco, bjergfesten, den historiske festival, fårefesten og festen tilegnet abbuoto-druen og pecorino-osten. Ved disse fester repræsenterer »Pecorino di Picinisco« det produkt, der er symbol for området.

Produktet er i dag meget kendt og påskønnet af de lokale og regionale indbyggere og det har vundet mange anerkendelser og priser for de ubetingede kvalitetsmæssige og traditionelle egenskaber. For eksempel kan nævnes prisen San Giorgio Bianco — årets ost i 2012 tildelt delegationen fra Rom og Lazio fra akademiet S. Giorgio; deltagelsen i konkurrencen »Alma Ceseus per la sezione formaggi« — Parma og ved madmessen i Torino. »Pecorino di Picinisco« er herudover også blevet nævnt i mange tv-udsendelser på offentlige og private italienske tv-kanaler tilegnet vin og mad.

Benævnelsen »Pecorino di Picinisco« er efterhånden blevet slået fast med tiden med fakturaer, etiketter, reklamemateriale og publikationer.

Henvisning til offentliggørelsen af varespecifikationen:

(Artikel 5, stk. 7, i forordning (EF) nr. 510/2006 (3))

De italienske myndigheder har indledt den nationale indsigelsesprocedure ved at offentliggøre forslaget om anerkendelse af den beskyttede oprindelsesbetegnelse BOB »Pecorino di Picinisco«i Gazzetta Ufficiale della Repubblica Italiana (det italienske statstidende) nr. 283 af 3. december 2010.

Den konsoliderede udgave af varespecifikationen kan ses på webstedet:

http://www.politicheagricole.it/flex/cm/pages/ServeBLOB.php/L/IT/IDPagina/3335

eller ved at gå direkte ind på fødevare- og skovministeriets hjemmeside (http://www.politicheagricole.it), klikke på »Qualità e sicurezza« (øverst i skærmens højre side) og herefter på »Disciplinari di Produzione all'esame dell'UE«.

(1) EUT L 343 af 14.12.2012, s. 1.

(2) EUT L 93 af 31.3.2006, s. 12. Erstattet af Europa-Parlamentets og Rådets forordning (EU) nr. 1151/2012 af 21. november 2012 om kvalitetsordninger for landbrugsprodukter og fødevarer.

(3) Se fodnote 2.